Inspectoratul pentru Situaţii de Urgenţă "Someș" al judeţului Satu Mare a organizat astăzi, 21.03.2024, un exerciţiu tactic de cooperare în scopul pregătirii pentru un posibil seism major, cu replici multiple, care a simulat afectarea oraşului Carei şi a zonelor învecinate. Acest exerciţiu a fost coordonat de comanda Inspectoratului pentru Situații de Urgență "Someș" al județului Satu Mare, cu participarea prefectului județului Satu Mare, Radu Roca, în calitate de președinte al Comitetului Județean pentru Situații de Urgență.
Scenariul a presupus producerea unui cutremur cu magnitudinea de 6,2 grade pe scara Richter, urmat de două replici, afectând mai multe unități administrativ-teritoriale, printre care Căpleni, Foieni, Moftin, Ghenci. Acesta a avut ca rezultat afectarea semnificativă a unor clădiri și producerea de victime, necesitând intervenții rapide pentru salvarea acestora și gestionarea situației de criză.
În timpul exercițiului, în urma cutremurului simulat la Carei, a izbucnit un incendiu la Foieni, necesitând intervenția rapidă a echipajelor de urgență. Situația a fost gestionată cu ajutorul Serviciului Voluntar pentru Situații de Urgență (SVSU) Moftin, care a răspuns prompt solicitării de sprijin. SVSU Moftin, format din patru membri – șeful SVSU, un șofer și doi servanți, a jucat un rol crucial în eforturile de stingere a incendiului.
Exercițiul a inclus acțiuni de căutare și salvare a persoanelor rămase blocate în clădirile afectate, stingerea incendiilor, precum și acordarea primului ajutor și evacuarea victimelor către unitățile spitalicești. De asemenea, s-a simulat intervenția pentru remedierea avariilor la rețelele de apă, gaz și electricitate, demonstrând eficiența și coordonarea dintre diferitele servicii de urgență și autorități locale.
Pe lângă echipajele Inspectoratului pentru Situații de Urgență "Someș" al judeţului Satu Mare, la exercițiu au participat și membri ai Comitetelor Locale pentru Situații de Urgență, Inspectoratului Județean de Poliție, Inspectoratului de Jandarmi Județean, Batalionului 52 Geniu, Serviciului de Ambulanță Județean, Societății Naționale de Cruce Roșie – Filiala Satu Mare, precum și operatorii serviciilor de utilități publice, toți contribuind la gestionarea eficientă a situației simulate.
Acest exercițiu a evidențiat importanța pregătirii și cooperării între diferitele autorități și servicii de intervenție în cazul unor situații de urgență majore, consolidând astfel capacitățile de răspuns ale județului în fața unor astfel de evenimente neprevăzute.